Papersnake/gushiwen huggingface dataset:
念奴娇·夜深清梦
蒋捷（宋代）

夜深清梦，到丛花深处，满襟冰雪。人在琼云方响乐，杳杳冲牙清绝。翠簨翔龙，金枞跃凤，不是蕤宾铁。凄锵仙调，风敲珠树新折。中有五色光开，参差帔影，对舞山香彻。雾阁云窗归去也，笑拥灵君旌节。六曲阑干，一声鹦鹉，霍地空花灭。梦回孤馆，秋笳霜外呜咽。
发安化回望黄州山
张耒（宋代）

流落江湖四见春，天恩复与两朱轮。
几年鱼鸟真相得，从此江山是故人。
碧落已瞻新日月，故园好在旧交亲。
此生已免嘲伧父，莫避北风京凉尘。
季札墓
王冕（元代）

识君因读春秋传，今日坟前见断碑。
大义可令吴俗变，高风不断鲁人知。
剑光注壑生灵草，树影悬空动羽旗。
休问姑苏旧风景，白烟青雨黍离离。
春雨呈袁起岩
杨万里（宋代）

昨日晴暄尽十分，无端寒湿复今晨。
苍颜华发差挑老，急雨颠风屏当春。
只有观书堪遣日，从来病眼不如人。
诗名满世真何用，更赚先生愿卜邻。
丹霞十二咏 其六 松涧涛风
成鹫（清代）

一种孤高不易攀，此身只合住深山。养成鳞甲为龙去，化作云涛待鹤还。

声入空林人寂寂，响归幽涧水潺潺。叮宁莫把松风卖，留在千岩万壑间。
再游栖霞洞
刘克庄（宋代）

直路幽阴侧路明，玉为墙壁雪为城。
殷勤报有诗翁到，万一仙人肯出迎。
令丁镇
陈基（元代）

水路转下乐，远赴令丁镇。落日淡平芜，荒村带寒燐。

平时富鱼淡，税薄民不困。莲芡亦时丰，足以禦饥馑。

江湖岁或艰，老弱行蠢蠢。相携就淮食，不得辞远近。

四野今尽荒，百亩无一垦。鞠为凫雁区，无复限封畛。

师行辎重随，士饱筋力奋。经费固有常，变通亦宜论。

吾闻古贤将，羊陆开吴晋。食足边备多，高标邈千仞。
赠高都阃君阳还楚
湛若水（明代）

将军非是不好武，将军既武又能文。揖让恂恂如儒人，挥戈辟易万马群。

文武一道古所难，干戈揖让同此身，武惠武穆岂武臣？
和子静三绝 亭竹二首 其一
陈渊（宋代）

窗外度声风宛转，庭前舒影月分明。参横斗转情无尽，骨冷魂清梦不成。
庐山香林访赵德麟
吴可（宋代）

舣舟星渚得幽寻，问讯先生隐翠岑。
欲礼光明依净社，便随气类老香林。
貂金且换陶潜醉，囊锦聊追白傅吟。
坡客飘零有公在，与谁挥泪说知音。
余门罗雀久矣今日池骨有鸥戏为小诗呈叔夏一
王阮（宋代）

门冷人谁到，机忘物自知。
旧来罗雀地，今是狎鸥池。
身静红尘远，心闲白日迟。
本来无事说，拈出戏为诗。
送张志可侍父之奉化幕官二十首用杜少陵万壑树声满千崖秋气高浮舟出郡郭别酒寄江涛为韵 其十三
丁复（元代）

涯居面沮洳，濒路转硗■。岩精彻夜语，海怪有时出。

涂人相如鬼，天使香礼佛。陶公五十亩，便可尽种秫。
送平禅人归鄂渚
释正觉（宋代）

浮舟春水作归征，家有良田可饭羹。
久客回翔云一点，旧巢卧饭月三更。
人猜我住尖头屋，尔去谁扶折脚铛。
为问岩头穷鬼子，当时何似此时生。
题赵仲穆画马
俞贞木（元代）

房星方堕墨池中，飞出蒲梢八尺龙。
想像开元张太仆，朝回骑过午门东。
李卫公祠
郭槃（明代）

杖策还能作帝师，从来侠客负天奇。白衣自拥旌轺出，红拂偏教羽骑随。

大陆龙飞开茂烈，荒原鸡卜有灵祠。勋名到处人争羡，磊落苍崖起义碑。
李节孝
朱沄（清代）

圣朝传采柏舟篇，海外旌扬李母贤。十指辛勤供洁髓，一生荼苦茹寒烟。

机声常和书声永，冰节能同松节坚。八帙袆衣飞木凤，瑶阶人醉杏花天。
喜迁莺·平湖百亩
黄机（宋代）

平湖百亩。种满湖莲叶，绕堤杨柳。冉冉波光，辉辉烟影，空翠湿沾襟袖。静惬邻鸡啼午，暖逼沙鸥眠昼。西园路，更红尘不断，蝶酣蜂瘦。知否。堪画处，野荠芜菁，罥地铺茵绣。桃李阴边，桑麻丛里，斜矗酒帘夸酒。竹寺小依山趾，茅店平窥津口。春又晚，正香风有客，倚阑搔首。
次韵秦秘监山中观梅二首 其二
张扩（宋代）

莫遣寒林一片飞，要看缟练粲仙衣。故烦诗伯来传令，为勒风师少霁威。

水部五言谁举似，孤山一径久湮微。总输桃杏快涂抹，占定春光不放归。
春日书怀
王之道（宋代）

野桃经雨烂争华，似促畦丁种早瓜。
不见少年閒信马，空怜寒士出无车。
泥融近水芹抽叶，地暖依墙荠放花。
偶意惠连春草句，夜来魂梦到天涯。
江上送陈翘还无为
穆修（宋代）

江上寂寥春雨晴，江边冉冉春潮平。
相逢未尽斗酒醉，相送又潮孤舟行。
篁竹穷锁秋浦郡，烟波渺隔无为城。
音尘两地不千里，勿使负君金玉声。
次韵宗伟、温伯
范成大（宋代）

冉冉流光迫岁余，青林日夜向人疏。
雨滋岩桂重堆粟，风折庭蕉又献书。
逋客解兰思婉娩，先生弹铗厌清虚。
一尘不立浑输我，即境心安是故庐。
满江红 其四
陈维崧（清代）

六出花飞，侧耳听、金铃犬恶。正滕六、撒盐飞絮，瀰漫挥霍。

縆罢额黄帘四捲，妆成蛾绿钩双约。任楼头，倚遍玉阑干，难安著。

歌竹子，弹翎雀。旧时曲，都抛却。悔姮娥清冷，多因偷药。

烧尽深闺红兽炭，阖残别院文鳞钥。只雪沙、淅沥打空阶，秋千索。
咏陶潜
袁昊（明代）

长赋归来日，黄花天气清。兴浓诗句爽，心静梦魂轻。

富贵功名外，溪山杖履行。北窗高卧处，风月有谁争。
静治堂书怀
史安叔（宋代）

长揖薰风咏式微，譸张山鸟怪儒衣。
竹君伴我寻诗瘦，梅子从谁学道肥。
先自宦情如雾薄，可堪乡梦与云飞。
支林堂下波光好，鹭笑鸥嗔胡不归。
病中偶成
陈起（宋代）

平生谨樽酒，投老更齐圣。
优游接嘉宾，能使百忧屏。
可怜陶士接，饮少亦致病。
丰下改旧容，浮采满青镜。
升降气失常，医经云上盛。
亟试黄昏汤，要期勿药庆。
朝来觉清爽，临窗发幽咏。
行宫口号二首
任希夷（宋代）

绛阙前头天阙横，春烟收尽两峰青。
中流淮水成河汉，旁列钟山作御屏。
以读书破万卷下笔如有神为韵赋十诗送赵然然
方回（元代）

后生信可畏，君年未四旬。
我老长空倍，閒将三十春。
学行各有见，出处何必均。
宁将诗泣鬼，肯与钱称神。
折柳篇
许景先（唐代）

春色东来度渭桥，青门垂柳百千条。长杨西连建章路，

汉家林千纷无数。萦花始遍合欢枝，游丝半罥相思树。

春楼初日照南隅，柔条垂绿扫金铺。宝钗新梳倭堕髻，

锦带交垂连理襦。自怜柳塞淹戎幕，银烛长啼愁梦著。

芳树朝催玉管新，春风夜染罗衣薄。城头杨柳已如丝，

今年花落去年时。折芳远寄相思曲，为惜容华难再持。
减兰 效东坡郑庄好客一首体
张景祁（清代）

杂诗新体，花叶亲书娇旖旎。生小腰支，树底秋千罥鬓丝。

裙芳糁径，莺窜高枝春昼静。乱叠离愁，飞阁参差碧瓦沟。
满宫花 初夏
归淑芬（明代）

暖风和，柔情悄。一瞬春光易老。绿阴花瘦红香少。

拂柳丝飞絮早。

倚栏看，荷钱小。碧水盈盈波渺。荼蘼架上争开绕。

又是采桑时了。
杂述 其一
汪师韩（清代）

家无一棱田，田园复何忆。所忆湖水滨，遐阡连迩陌。

西风原上来，摇漾黄云色。有秋众言欢，吾亦易饱食。

何必亩南东，一一为我得。堤上寻酒垆，柳下钓新鲫。

此兴极不忘，嗟哉十年客。
八声甘州·领青油车骑出郊坰
李曾伯（宋代）

领青油车骑出郊坰，来游晋龙山。喜水天澄霁，稻畦镰净，榆塞山闲。登高谩酬佳节，一笑破苍颜。剩泛茱萸菊，杯莫留残。休说参军往事，意当时凝眺，不到长安。赖座间小异，豪气眇尘寰。到如今、祗成佳话，记封姨、曾荐众宾欢。吾曹事，有如此酒，要共弹冠。
松风亭四首 其一
曾几（宋代）

长卿壁四立，杜老茅三重。茶山穷次骨，憩寂以长松。

直干以栋宇，清阴自帡幪。山泉落高处，审听是松风。
寒栖馆
赵蕃（宋代）

畦资搰搰功，爨藉丁丁力。
但取茅盖头，不嗟家立壁。
山月池
朱应龙（宋代）

池底看明月，明月在山头。
清光连上下，分作两轮秋。
春困二绝
范成大（宋代）

诺惺庵里呼春困，特地回头著耳听。
若解昏昏安稳睡，主翁方始是惺惺。
花落复次前韵
苏轼（宋代）

玉妃谪堕烟雨村，先生作诗与招魂。
人间草木非我对，奔月偶桂成幽昏。
暗香入户寻短梦，青子缀枝留小园。
披衣连夜唤客饮，雪肤满地聊相温。
松明照坐愁不睡，井花入腹清而暾。
先生年来六十化，道眼已入不二门。
多情好事馀习气，惜花未忍终无言。
留连一物吾过矣，笑领百罚空罍樽。
木兰花慢 其六 三潭印月
杨玉衔（清代）

写空潭人影，有名曰，在中湫。看桥板横弓，塔轮对鼎，今古长浮。

横舟。琉璃界里，小浮图、烛影闪星眸。卅六阑干曲曲，倚来偷看吴钩。

中流。击汰吟秋。尊易泣，笛方愁。自东坡去后，琼楼恍惚，赤壁遨游。

更收。孤山鹤梦，被西风、吹散落前洲。诈识莼丝真味，此中惟有潜虬。
题紫团山三十六景 西华表
王寀（宋代）

寄谢西朝相，神奸古有图。如何延客处，庭燎照丰狐。
乙巳岁郊天后作
魏野（宋代）

万物尽熙熙，郊天礼毕时，
安边文教远，过海赦书迟。
南牧虽无也，东封合有之。
茅堂自歌咏，何必向丹墀。
满江红 花朝雨作
黄公绍（唐代）

客子光阴，又还是、杏花阡陌。敧枕听、一窗夜雨，怎生禁得。

银蜡枕消珠凤小，翠衾香冷文鸳拆。叹人生、时序百年心，萍踪迹。

声不断，楼头滴。行不住，街头屐。倩新来双燕，探晴消息。

可煞东君多著意，柳丝染出西湖色。待牡丹、开处十分春，催寒食。
早春池上作
陆游（宋代）

疏懒元当与世辞，残年况近乞身期。一官空作读书祟，五斗不供沽酒资。

冰拆野塘初滟滟，雪残芳草已离离。物华似有平生旧，不待招呼尽入诗。
和郑丈侍郎
王洋（宋代）

鸿濛栖神契，脱落力自由。谅此丈夫事，宁为儿女忧。

丈人志宇宙，纤芥无滞留。静观四大室，俛仰七十秋。

诗宽江海涯，心无花月愁。请言平生志，旷度无阴谋。

浩瀁驰三峡，泾渭分九流。霜皮峻千尺，回首走万牛。

大历竹马游，即今谁在不。被发下大荒，万象散莫收。

一举摄倒景，百篇醒醉眸。矧此无妄疾，固可勿药瘳。

时当天宇清，皮人献功裘。愿公强举卮，起慰潇洒侯。

列星摇参光，虫鸟逃穷搜。前山方刻窟，粗可少献酬。

不作红粉涴，那忧华发羞。洪崖与浮邱，彩笔俱丰优。
同群公十月朝宴李太守宅
高适（唐代）

良牧征高赏，褰帷问考槃。岁时当正月，甲子入初寒。

已听甘棠颂，欣陪旨酒欢。仍怜门下客，不作布衣看。
占雨
佚名（唐代）

乾星照湿土，明日依旧雨。

云行西，星照泥。

朝霞不出门，暮霞行千里。

天将雨，鸠逐妇。
韩公
欧阳修（宋代）

兵闲四十年，士不识金革。水旱数千里，民流谁垦辟。

公初来视之，嘻此乃予责。将法多益办，万千由十百。

整齐谈笑间，进退有寸尺。曰此易为耳，在吾绳与墨。

天成而地出，古所重民食。贮储非一朝，人命在旦夕。

惟兹将奈何，敢不竭吾力。木牛尚可运，玉罄犹走籴。

因难乃见材，不止将有得。公言初未信，终岁考成绩。

骄墯识恩威，讴吟起羸瘠。貔貅著行伍，仓廪饱堆积。

文章娱闲暇，传记寻往昔。英英文与武，粲粲图四壁。

酒令列诸将，谈锋摧辩客。周旋顾视间，是不为无益。

循吏一州守，将军万夫敌。于公岂止然，事业本夔稷。

富寿及黎庶，威名慑夷狄。当归庙堂上，有位久虚席。

大匠不挥斧，众工随指画。从容任群材，文武各以职。
思归天台
曹勋（宋代）

山中小筑枕溪流，却踏红尘笑拙谋。
鬓点吴霜今已才，儿皆楚语只堪愁。
猿惊鹤怨事偶尔，燕语莺啼春罢休。
每与儿曹话归计，一帘清梦绕沧洲。
口占
魏了翁（宋代）

秋风已飒杯犹碧，宿雨才收稗亦花。
天着工夫供醉眼，东邻有酒不堪赊。
阆中至昭化终日山行偶成俚歌
常纪（清代）

上山如上天，下山如下滩。上难下亦难，不知天地宽。
读曲歌八十九首·其十六
佚名（隋代）

折杨柳。百鸟园林啼。道欢不离口。
赋得直如朱丝弦
杨衡（唐代）

寂寞瑶琴上，深知直者情。幸传朱鹭曲，那止素丝名。

瑞草人空仰，王言世久行。大方闻正位，乐府动清声。

文武音初合，宫商调屡更。谁能向机杼，终日泣无成。
曾缮部以三宅饯徐使君子与得情字
欧大任（明代）

故人今夕酒，砧杵凤皇城。碣石片云落，渔阳孤月明。

佩刀看侠气，击筑共平生。别后南皮客，应知汉署情。
狱中附家二首
赵良坦（宋代）

一著南冠二载余，安危不必问何如。
精金百链钢还锐，劲竹三冬节不枯。
对月欲同鹃带血，临风会有雁传书。
瓦杯冷落孤灯里，几度吞声只自吁。
同藏上人避热倒影潭
李锴（清代）

青天岂或生十乌，蕴隆欲逼林峦枯。畏暑何处暑可逋，澄潭壁罅开冰壶。

白云翻空碧沙湛，表里洞澈颇黎铺。新苔落花工绮错，轻鯈小鲒符中孚。

老僧磅礴露顶颅，赤脚大叫醒狂奴。双厓散迸鲛人珠，金膏水碧何所须。

铁网摆落红珊瑚，深喜此地炎蒸无。不唯炎蒸无，乐饥亦足终吾徒。
邹光懋为我复先世所藏画诗代简谢
邵宝（明代）

吴绫三尺黄痴画，珍袭元从存一斋。五十七年慈母念，寻常一笑故人来。

版留苏氏情尤著，记属昌黎手自裁。对客焚香还再拜，雕盘擎向影堂开。
春草碧·紫箫吹破黄州月
李献能（金朝）

紫箫吹破黄州月。簌簌小梅花，飘香雪。寂寞花底风鬟，颜色如花、命如叶。千里в兵尘、凌波袜。心事鉴影鸾孤，筝弦雁绝。旧时雪堂人，今华发。断肠金缕新声，杯深不觉琉璃滑。醉梦绕南云，花上蝶。
杜鹃花
释函是（明代）

千株红照日，深浅染啼痕。不尽湘妃泪，难招蜀帝魂。

芳心随野阔，春色向人论。莫以悲欢态，年年醉石门。
赠别藤州法曹南剑张仲明
曾丰（宋代）

天上张公子，名家更好修。
文章虹贯日，意气鹗横秋。
桃李春风发，桑榆晚景收。
丹心犹自在，素业未容休。
乙亥九月九日纪事诗四首 其四
金朝觐（清代）

花萼惊风尽此番，已看秋色老椿萱。空将无死嗟予季，多为尊师谓我昆。

长逝魂兮安所适，生来命也复何言。从前书画擎双管，化作虬松拱墓门。
端溪夜泊
霍尚守（明代）

停棹依寒岛，听潮夜不眠。中天双塔出，绝岸一灯悬。

江树遥连峡，溪云半上船。梵钟惊旅梦，聊赋远游篇。
吟
章江书生（唐代）

西去长沙东上船，思量此事已千年。

长春殿掩无人扫，满眼梨花哭杜鹃。
为余上舍悼亡
黄姬水（明代）

黼帐香销宝镜尘，经过芳树不成春。
蛾眉莫道为枯骨，犹作襄王梦里人。
山行
方岳（宋代）

高卧只消云半间，随缘栽果与猿攀。
不将此手遮西日，安用吾文移北山。
双燕来时春晻霭，一牛耕处月宽闲。
溪居已息机心久，莫遣惊鸥去不还。
述怀送张总之
欧阳修（宋代）

郁郁河堤绿树平，送君因得到东城。
落花已尽莺犹啭，垂柳初长蝉欲鸣。
去年送客亦曾到，正值杨花乱芳草。
人心不复故时欢，景物自随时节好。
感今怀昔复伤离，一别相逢知几时。
莫辞今日一樽酒，明日思君难重持。
东吴山水天下秀，羡君轻舟片帆逼。
江城月下夜闻歌，淮浦山前朝放溜。
乐哉此行时未晚，万壑千岩不知远。
可怜病客厌京尘，寂寞淹留已再春。
扁舟待得东南下，犹更河桥送几人。
言怀简丁志善三首 其二
王翰（唐代）

白首如新固不虚，操戈机变更愁余。早年定约成婚嫁，岁晚相期共卜居。

本为叔牙知管仲，岂期张耳害陈馀。自今取友须加慎，至圣犹言失宰予。
折丹桂
温镗（宋代）

秋风秋露清秋节。秋雨过、秋香初发。二仙生值好秋天，气却与、秋霜争烈。

秋霄开宴君仙列。秋娘唱、秋云低遏。寿杯双劝祝千秋，镇长对、中秋皓月。
林书记蔷薇
张碧（唐代）

东风折尽诸花卉，是个亭台冷如水。黄鹂舌滑跳柳阴，

教看蔷薇吐金蕊。双成涌出琉璃宫，天香阔罩红熏笼。

西施晓下吴王殿，乱抛娇脸新匀浓。瑶姬学绣流苏幔，

绿夹殷红垂锦段。炎洲吹落满汀云，阮瑀庭前装一半。

醉且书怀还复吟，蜀笺影里霞光侵。秦娥晚凭栏干立，

柔枝坠落青罗襟。殷勤无波绿池水，为君作镜开妆蕊。
游曹溪六祖寺
区仕衡（宋代）

智药曾过此，溪源掬水香。
西天传鹫至，南海见龙藏。
菩萨一心竟，伽梨六代长。
千年法珠在，持得照迷方。
谒楚王祠
沈鍊（明代）

祠庙苍苍古水滨，英魂犹忆旧宫春。江山万里非无楚，城阙千年别有秦。

战罢秖令身伏剑，歌残空自泪沾巾。不知夹垒多豪士，本是将军帐下人。
夏日杂题
陆游（宋代）

东吴五月黄梅雨，南浦孤舟白发翁。
貂插朝冠金络马，多年不入梦魂中。
浮萍赋附歌
常衮（唐代）

大江之水东西流，别有孤萍朝夕浮。莫言此中长汎汎，终当结实触王舟。
幽怀
释文珦（宋代）

野僧如野鹿，畏下白云层。
迟暮知身幻，疎慵奈世憎。
烟埋秋径竹，风闪夜堂灯。
万事何须问，幽怀自可凭。
题邵文庄公海天石屋
候桐（清代）

渊明归去爱林丘，意匠经营洞壑幽。不负名山惟石室，本来高壑有琼楼。

松龛隐隐三霄雾，蓬岛茫茫万里秋。壁上前贤新刻像，两朝遗迹此中留。
维摩赞
释惟一（宋代）

凛然夷齐之风，悠然巢许之态。
横作竺乾之孽，崛起释门之害。
口吧吧地说尽万千，究竟不知有这一解。
侯尉之吉水覆按未归三日泥雨戏成寄之
黄庭坚（宋代）

叹息侯嬴老，尉曹鞍马疲。
山花迷部曲，江雨压旌旗。
越鸟劝沽酒，竹鸡忧蹋泥。
不知何处醉，遥寄解酲诗。
黄君书舍在委羽山洞索赋
徐渭（明代）

委羽本名山，尤奇是洞天。青霄去鸾鹤，白日下神仙。

二酉藏书室，孤桐对月弦。古陂千顷在，叔度我逢旃。
临江仙（寿周材）
洪适（宋代）

瓜瓞绵绵储庆远，闲平代有名人。一襦五袴说朱轮。云逵鸳缀人，雷社虎符新。

正是泗滨浮磬日，潘舆一粲欣欣。鸾歌飞起杏梁尘。巢莲龟问岁，介寿酒融春。
题秦琴山同年滇华五芝图
林则徐（清代）

使导导我滇山麓，珍翠文犀看不足。五芝闻在五华巅，足茧随君蹑幽谷。

一芝蹇卧云外峰，四芝采采归筠笼。灵根未许落凡手，合种君门为君有。

人问艳说桃李花，君能识拔超烟霞。人间岂少芙蓉怨，君为披寻出尘溷。

与君臭味真苔岑，搴芳撷秀同一心。愿芝日共琅玕长，祝芝水作金石音。

忆昔仙人种瑶草，十年恐委荒山道。呼龙耕烟鹤守云，苦心调护天为老。

凭君拾取贡瑶京，应使仙人笑绝倒。彼隐士兮如可招，我诗欲寄商山皓。
万柳堂怀古 其二
贾虞龙（清代）

堂开绿野侑嘉宾，相国斋居列锦茵。文献有灵关气数，山川生色仗词人。

百年钟鼎悲流水，万里风云隔去津。偶尔登临搜屐齿，年年花鸟不知春。
柬石轩
胡仲弓（宋代）

便著工夫去看山，兰亭未遇莫空还。
向来一段风流事，只在茂林修竹间。
秦人洞
谢枋得（宋代）

来避秦人万事休，鸟啼花落几春秋。
洞门深锁无人到，山自青青水自流。
商於
李商隐（唐代）

商於朝雨霁，归路有秋光。背坞猿收果，投岩麝退香。

建瓴真得猿，横戟岂能当。割地张仪诈，谋身绮季长。

清渠州外月，黄叶庙前霜。今日看云意，依依入帝乡。
到清湘
严粲（宋代）

客里今年月，相逢九处圆。行穷湘水际，愁到楚云边。

屋内烟明路，椽閒瓦见天。州城何处是，人指隔山烟。
微雨
李商隐（唐代）

初随林霭动，稍共夜凉分。
窗迥侵灯冷，庭虚近水闻。
妾薄命
孙绪（明代）

妾命薄，薄如纸。君意陌上尘，妾意江边水。陌尘易飞扬，江水绝意泚。

京兆多倾城，永别从今始。京兆犹自可，莫入临邛市。
溯沔水西上即事作
黄琮（宋代）

乱山行不尽，脉络互联属。初遇喜奇峭，稍习厌荦峃。

凌晨问去喜，西溯沔水曲。寒流净匹练，泄泉铿碎玉。

独鹭破烟青，孤帆饱川绿。萧萧栟榈中，历落几家屋。

半扉翳芦花，破网挂疏木。时见溪边人，添薪斫修竹。

不意险巇尽，清川此豁目。安得解征鞍，借我径三宿。
真定舞
范成大（宋代）

虏乐悉变中华，惟真定有京师旧乐工，尚舞高平曲破。

紫袖当棚雪鬓凋，曾随广乐奏云韶。
老来未忍耆婆舞，犹倚黄钟衮六幺。
鹊桥仙 感悟
董斯张（明代）

轻暖轻寒，不晴不雨，辜负韶光九十。落花飞絮两无情，仗千尺、游丝作合。

涂抹东西，飘零南北，从此扁舟一叶。梦回始觉未归休，恨一点、窥人明月。
次韵陶父双莲
刘才邵（宋代）

和气为霖岁有涯，发祥宜自使君家。池开双影同心瑞，气敌三峰十丈花。

啸侣洛妃携翠袖，惧飞蛱蝶护新葩。天公似恐嫦娥妒，时把微云隔素华。
岳市胜业寺禹柏
戴复古（宋代）

三千年老柏，怪怪复奇奇。
剖彼一枯腹，离为九折枝。
蟠根半生死，阅世几兴衰。
神禹所栽植，山灵常护持。
莎栅联句
韩愈（唐代）

冰溪时咽绝，风枥方轩举。 ——韩愈

此处不断肠，定知无断处。 ——孟郊
赠答郭太史美命
胡应麟（明代）

缥缈蓬壶十二楼，锵金鸣玉扈宸旒。客传江夏无双誉，人拟汾阳第一流。

紫闼霞明螭陛底，青宫云绕凤池头。遥怜后夜藜灯色，曳杖频携太乙游。
送萧山宰刘寺丞
宋祁（宋代）

秋江九月鹭涛平，楚客征樯拂县星。
射的初过若耶渚，禊林重县永和亭。
畏蛟俗富风移古，飞乙天长日际冥。
几帙异书藏卧帐，肯容伧客广蒸青。
次韵九日四首 其二
刘一止（宋代）

怀绂欣临柳恽州，据床宁羡庾公楼。云横浦溆无重数，花绕岩峦最上头。

诗遣羊何聊共和，语惊陶谢未知休。自缘风物撩人意，不为闲情作许愁。
醉蓬莱 八月十七夜，同家兄过周白门斋，徐序仔、钱寻千亦至
李符（清代）

向柴门柳岸，晚系兰舟，客何为者。想到当年，爱清秋月好，杜老吟诗，不遣十七，我亦怜今夜。

置酒茅堂，解人斯在，周郎是也。

榻对徐生，曲终钱子，皂帽青衫，一何潇洒。与予兄弟，携手松风下。

仰视明河，清辉可掬，此刻真无价。不计来朝，观潮海上，骋桃花马。
三次转庵韵仍招小饮
许及之（宋代）

有径望三益，杜门无杂宾。只逢开口笑，绝胜捧心颦。

一色黄华在，双投白酝新。速宜相尔汝，元不阔参辰。
题评石径
梁国治（清代）

云关秘西轩，浏浏岩壑声。林篁碧天端，风佩摇秋清。

俯仰瞻嵯峨，石气互阴晴。窈窕一何深，得无怡我情？

幽人想元迹，流览众妙呈。一径入云去，高下谁当名？
【中吕】喜春来_六艺礼夙兴
马致远（元代）

六艺
礼
夙兴夜寐尊师行，动止浑绝浮浪名，身潜诗礼且陶情。柳溪中，人世小蓬瀛。
乐
宫商律吕随时奏，散虑焚香理素琴，人和神悦在佳音。不关心，玉漏滴残淋。
射
古来射席观其德，今向樽前自乐心，醉横壶矢卧蓑阴。且闲身，醒踏月明吟。
御
昔驰铁骑经燕赵，往复奔腾稳似船，今朝两鬓已成斑。机自参，牛背得身安。
书
笔尖落纸生云雾，扫出龙蛇惊四筵，蛮书写毕动君颜。酒中仙，一恁醉长安。
数
盈虚妙自胸中蓄，万事幽传一掌间，不如长醉酒垆边。是非潜，终日乐尧年。
醉蓬莱·访莺花陈迹
刘子寰（宋代）

访莺花陈迹，姚魏遗风，绿阴成幄。尚有馀香，付宝阶红叶。淮海幄阳，物华天产，未觉输京洛。时世新妆，施朱傅粉，依然相若。

束素腰纤，捻红唇小，鄣袖娇看，倚阑柔弱。玉佩琼琚，劝王孙行乐。况是韵华，为伊挽驻，未放离情薄。顾盼阶前，留连醉里，莫教零落。
赠相士叶秋月
方逢振（宋代）

麻衣道眼明如月，学士神仙带不来。
天上贵人若相同，只消三字画炉灰
和景卢雨中叹
洪适（宋代）

工徒滞雨望朝华，好倩泥蛮指日车。末利怯寒先近火，瑞香蒙润免浇茶。

莫嫌云暗青油幕，尚恐天开端木花。待得严霜变阴翳，便须酌酒赏金霞。
玉楼春 其二
张先（宋代）

西湖杨柳风流绝。满缕青春看赠别。墙头簌簌暗飞花，山外阴阴初落月。
秦姬秾丽云梳发。持酒唱歌留晚发。骊驹应解恼人情，欲出重城嘶不歇。
巫山高
王融（南北朝）

想象巫山高，薄暮阳台曲。
烟霞乍舒卷，蘅芳时断续。
彼美如可期，寤言纷在属。
怃然坐相思，秋风下庭绿。
和魏仆射还乡
张说（唐代）

富贵还乡国，光华满旧林。秋风树不静，君子叹何深。

故老空悬剑，邻交日散金。众芳摇落尽，独有岁寒心。
双鹦鹉
白居易（唐代）

绿衣整顿双栖起，红觜分明对语时。始觉琵琶弦莽卤，

方知吉了舌参差。郑牛识字吾常叹，丁鹤能歌尔亦知。

若称白家鹦鹉鸟，笼中兼合解吟诗。
送空上人归育江
江质（宋代）

生涯挑上古藤梢，归心飞渡鄞江潮。长安贵人足官府，不似育江山色高。

山前山后松风岑，一衲无尘双蹻轻。月寒濯足半溪玉，日净穿林两袖云。

吾生浪走踰千里，天涯踏破青鞋底。谁令插脚堕红尘，只恐愈深收不起。

千载此山端有期，翩翩清梦随君飞。他年拄杖叩泉石，莫认此翁作生客。
有以王瓜护烛者名为瓜烛赋之
陈是集（明代）

谁能火宅具冰容，禅续风灯自不穷。忽见丛条连蔓摘，复依莲焰吐花茸。

果于慧照求生种，膏莫煎残觅护从。愿得君心如此烛，光明匣里露华浓。
清江引
黄庭坚（宋代）

江鸥摇荡荻花秋，八十渔翁百不忧。
清晓采莲来荡桨，夕阳收网更横舟。
群儿学渔亦不恶，老妻白头从此乐。
全家醉著篷底眠，舟在寒沙夜潮落。
王锦衣望云思亲诗卷
吴与弼（明代）

使节驰驱南复南，高堂华发梦毵毵。一杯春酒归心切，指日云边落锦帆。
夜泊流河
刘铉（宋代）

静海南来百里过，驿亭官舫是流河。帆樯遥见悬灯日，时听烟中发棹歌。
赠星禽赵显微诗三绝 其一
陆文圭（元代）

显微元是紫微仙，天上星辰手斡旋。为向人间多漏泄，谪下茅峰五百年。
三老堂
胡彦国（宋代）

历阳宾主昔多贤，三老风流二十年，
獬豸冠中曾补衮，凤凰池上迭擎天。
和耘老弟喜雪
虞俦（宋代）

天怜好景付君收，一笑春生紫绮裘。
赋就兔园争授简，酒酣鲸海快吞舟。
怪来柳絮穿帘额，舞上花裀衬袜钩。
画饼丰年赊一醉，腊前三白讵应休。
岁暮山中纪事 其二
洪咨夔（宋代）

里巷负暄翁，隤然支离疏。饕虱缘缊袍，点缀颔下须。

旁人劝翁扪，摇手一任渠。虱多转不痒，何庸事驱除。
雪晴
张嵲（宋代）

鸟乌声乐作初晴，日到寒窗气象新。
天接琼瑶三万顷，树明组象五千人。
已从炎海生阴戾，更与神皋洗战尘。
曾侍紫宸知帝力，隆兴借与万家春。
题蔡主簿小园
董嗣杲（宋代）

聒耳禽声细，澄颜池景浮。
襟怀犹徼塞，松竹自林丘。
剪韭疏畦阔，分兰贴石幽。
吟笺满芸架，闲乐野僧留。
饶娥祠
徐瑞（宋代）

三极势虽异，一理实贯通。人极苟不立，天地亦将穷。

饶娥小家子，至老根彝衷。精诚裂金石，冥感驱鱼龙。

予幼读柳碑，凄其仰英风。兹焉访遗迹，山椒峙灵宫。

滩石既嵯峨，古木亦巃嵷。乃知一念烈，天地同其功。

天地不可尽，此念曷有终。再拜下山去，日射春江红。
舟次江浒
王微（南北朝）

一叶浮空无尽头，寒云风切水西流。
蒹葭月里村村杵，蟋蟀霜中处处秋。
客思夜通千里梦，钟声不散五更愁。
孤踪何地堪相托，漠漠荒烟一钓舟。
送客寓清凉寺一首（世传旧有胭脂井）
帅机（明代）

水殿清幽歌管余，今朝化作梵王居。
后庭花谢胭脂冷，犹自凉风薄绮疏。
闭户二首 其二
陆游（宋代）

冠盖长安几番新，放翁只似向来贫。满窗红日价无敌，半榼新醅香动人。

宴坐心光无蔽障，横眠踵息自清匀。世间不用询名字，身是无怀上古民。
谷堂真赞 其二
释慧空（宋代）

予常对人言，谷堂老子，人类精奇，缁流标格。若挽置江湖之上，予则谓之沩山道人慕哲。

若任其乘桴之能，谓之飞山宗一。至于江湖不涉，乘桴不居，予将望洋向若而失，又欲引谁为等匹。
寄王济州
刘攽（宋代）

狱市并空俗已和，使君高兴足婆娑。画成林色重装洗，鉴作湖光更洁磨。

历下军声从古盛，济南名士迩来多。小寒渐有北归雁，话与飞翰同一过。
宿零壁驿
韦骧（宋代）

凄寒动春夕，覆被益重袍。乡梦惊还远，征途久觉劳。

破窗留月影，古木任风号。闻戒无兵馈，刚肠独佩刀。
新燕
梅尧臣（宋代）

前时春社毕，今日燕来飞。
将补旧巢缺，不嫌贫屋归。
衔泥和草梗，侧翅过柴扉。
岂比惊丸雀，迎人欲拂衣。
得东山居主人恋家不出因借戴希周渔乡居赋杂兴六首 其五
许及之（宋代）

借得渔乡住，诗家物色宜。苇声鱼拨剌，竹影月参差。

风铎时成曲，山童解答诗。閒居多乐事，惟有此心知。
行香子•题孙无言半瓢居
董以宁（清代）

疑是廉泉。还似文园。喜先生、于此盘旋。酒鎗花下，棋局鸥边。

胜谢家池，裴家墅，米家船。

客来薄醉，客去高眠。想羲皇、欲往从焉。何须碌碌，更问尘缘。

羡上阳花，平阳第，洛阳田。
送黄生兼寄二谢二首
陈师道（宋代）

城西两谢俱能文，穰丞精悍吾所闻。
每读吾诗得人意，使不能文已可人。
我昔谢公门下士，早年妄作功名意。
如今老寄颍河东，九泉虽深愧此公。
送友人
陈宗远（宋代）

黄梅浦远草萋萋，风细孤帆雨后低。
渔笛一声何处作，故山回首白云迷。
访玉芝师夜宿新庵同萧女臣
徐渭（明代）

参禅喜与梁王裔，合掌跏趺野竹丛。坐久空堂诸咒歇，夜深明竹四山中。

亲陪客话拈珠串，独卧行单坦片棕。一宿相留浑旧事，无生自愧永嘉公。
读史 其十七
殷岳（清代）

道隐礼为基，世乱圣人生。仲尼驾奔车，谁复睹未萌。

延熹皇路仄，雕琢名士倾。购募同寇敌，使出车交并。

号咷日月黑，搒掠血肉横。柏伤竹亦枯，岁寒失坚贞。

当时箕颍滨，可尚光遗荣。
次韵李允道四言
方回（元代）

之子酒所，龙蛇挥扫。
清风拂砚，明月视稿。
佳思涌出，傍观惊倒。
岂不有学，升之曰造。
思患吟
邵雍（宋代）

仆奴凌主人，夷狄犯中国。
自古知不平，无由能绝得。
汽车中望松花江
张素（宋代）

开窗乍见水光平，漠漠春阴未肯晴。绝似江南好风景，一川烟雨画中行。
游仙词
窦巩（唐代）

海上神山绿，溪边杏树红。不知何处去，月照玉楼空。
近榆亭
陈造（宋代）

少日接为构，无可了桑榆。
邀食有余地，何事须千奴。
此亭与此木，到眼聊为娱。
五诗信睡语，定博君卢胡。
夜泊牛渚矶，同韩克庄佥事、李五峰先辈登蛾眉亭
张昱（元代）

牛渚矶头青雀舫，蛾眉亭上紫鸾笙。月中只可赋秋兴，酒后不宜留步兵。

万里长河何处尽，百年遗恨此中生。水波总是英雄泪，刬却青山气未平。
送龙相赴荣府
郑善夫（明代）

去为朱履客，潇洒向王门。君有神仙质，官曹入故园。

乘风帝子阁，种术武陵源。莫吊长沙傅，荆蛮处处猿。
春雨
王炎（宋代）

唤雨苍鸠罢，山高云更隮。
泥深妨著屣，水足有扶犁。
索酒无同饮，哦诗只自题。
小窗回午梦，邻舍一声鸡。
句 其四
陶谷（宋代）

乞与金钟病眼明。
道中即事
姚勉（宋代）

谁家玉雪花娇儿，顿足嬉笑牵爷衣。
韩家阿拿今已矣，有谁门前迎我归。
浣溪沙
范成大（宋代）

白玉堂前绿绮疏。烛残歌罢困相扶。问人春思肯浓无。

梦里粉香浮枕簟，觉来烟月满琴书。个侬情分更何如。
次韵盖宰
敖陶孙（宋代）

大化我虫臂，常时炙牛心。
居然身桔槔，老圃愁汉阴。
简书帝畏人，吏事颇见侵。
千里得蛮语，十生生越吟。
宁为尽一稽，何者可枉寻。
盖公学齐鲁，颇似东海任。
双骭留石涔，兴堞方盘针。
稍传闭关术，抑按娱五禽。
朅来道院中，狼山即知音。
披衣起视夜，欲借北斗斟。
寤言种术孤，渠肯挟策钦。
琅然庭柯句，欲和南风琴。
勾牵老维摩，善哉去来今。
飞潜不同穴，著鞭英隽林。
依韵和唐彦猷华亭十咏·陆机宅
梅尧臣（宋代）

我思陆平原，废宅荒草深。
才高乃速祸，事往不可箴。
饥乌噪树颠，野鼠窟庭阴。
黄耳亦已死，家书无复寻。
贵州城
陈克侯（明代）

亦是一都会，人烟不万家。声音蛮语杂，风俗鬼祠华。

兵饷资荆蜀，夷犹贡马茶。群才自经略，过客莫深嗟。
送蒋诚之归荣 其一
邹智（明代）

十日春风醉不醒，独骑瘦鹤送君行。一源活水来千里，不尽人间聚散情。
开平
汪元量（宋代）

冷霰撒行车，呻吟独搔首。
须臾大如席，风卷半空走。
母子鼻酸辛，依依自相守。
书生倒行囊，沽来一樽酒。
暂时借温和，耳热岂长久。
万木无阴风，言语冰在口。
氈房耿无眠，兀兀听刁斗。
过魏东郊
石介（宋代）

全魏地千里，雄大视区宇。
黄河为血脉，太行为筋膂。
地灵育圣贤，土厚含文武。
堂堂柳先生，生下如猛虎。
十三断贼指，闻者皆震怖。
十七著野史，才俊凌迁固。
二十补亡书，辞深续尧禹。
六经皆自晓，不看注与疏。
述作慕仲淹，文章肩韩愈。
下唐二百年，先生固独步。
投篇动范杲，落笔惊王祜。
四方交豪杰，群公走声誉。
一上中高第，数年编士伍。
五命为御史，连出守方土。
事业过皋夔，才能堪相辅。
凤凰世不容，众鸟竞嘲诉。
狱中饥不死，特地生爪距。
貔貅十万师，盟津直北渡。
塞上诸猛将，低头若首鼠。
渴忆海为浆。饥思鳌为脯。
两手拿人肝，大床横牛肚。
一饮酒一石，贼来不怕惧。
账下立孙吴，樽前坐伊吕。
笑谈韬钤间，出入经纶务。
匈奴恨未灭，献策言可肤。
幽州恨未复，上书言可取。
好文有太宗。好武有太祖。
先生文武具，命兮竟不遇。
死来三十载，荒草盖坟墓。
四海无英雄，斯文失宗主。
竖子敢颠狂，黠戎敢慢侮。
我思柳先生，涕泪落如雨。
试过魏东郊，寒鸦啼老树。
丈夫肝胆丧，真儒魂魄去。
瓦石固无情，为我亦惨沮。
多景楼
丘浚（明代）

多景楼前景致多，倚阑吟眺奈愁何。浮云京国生春暝，落日乡关起暮波。

浩荡乾坤心共远，蹉跎岁月鬓空皤。醉来击碎玉如意，仰面看天发浩歌。
俞氏甥及第后赴寿春尉立
刘敞（宋代）

尔门大父行，俱是云霄人。诸孙自骏骨，高第复青春。

试吏小山下，还家芳桂新。当成我宅相，宁肯滞埃尘。
甲戌四月十七日至临川冲云寺祝圣寿斋罢为赋此诗
虞集（宋代）

郭西寺门双石头，水槛相对林塘幽。白花过雨落松暝，黄鸟隔溪鸣麦秋。

衰朽虚蒙宣室问，淹迟实爱小山留。为贪佛日同僧话，满袖天香念旧游。
画虎
王佐才（宋代）

炳毛威骨自精神，好祝提毫点刷人。
纵使不成犹胜狗，休添角翼乱天真。
卜算子·赠妓
谢直（宋代）

双桨浪花平，夹岸青山锁。你自归家我自归，说着如何过。
我断不思量，你莫思量我。将你从前与我心，付与他人可。
偈颂一百四十二首 其一○○
释广闻（宋代）

十字街头石幢子，无你遮护处。一声江上侍郎来，无你回避处。

衲僧家朝出暮入，脚前脚后也须子细。忽然筑著磕著，净慈拄杖别有分付。
次韵通明叟晚春二十七首 其二十二
释德洪（宋代）

南来还复见春残，历乱愁人恰万端。贾谊少年能肆笔，太公垂白始投竿。
拟游匡庐
胡直（明代）

岂不待婚嫁，吾归吾奈何。世情先老绝，游兴傍秋多。

五老鞭龙到，三江摘叶过。云空从直上，濯足于银河。
都官以诗求菊栽次韵谢之
彭汝砺（宋代）

新诗来乞菊花秧，种植还须近宋墙。待得来年花烂烂，约君颠倒醉秋香。
次韵景卢喜得安州牡丹
洪适（宋代）

洛中花信已沉声，泾渭宁分浊与清。近出黟山空接壤，远来安陆比连城。

虚坛仅免游人问，浪蕊从教著处荣。更欲丁宁新芍药，莫誇多少便横行。
琳老送瑶花数叶云作香烧气甚清馥
毛滂（宋代）

璀璨谁将玉作春，天魔故恼老诗人。
金炉送在东堂手，便有清香通四邻。
山居诗二十四首
贯休（唐代）

休话喧哗事事难，山翁只合住深山。数声清磬是非外，

一个闲人天地间。绿圃空阶云冉冉，异禽灵草水潺潺。

无人与向群儒说，岩桂枝高亦好扳。

难是言休即便休，清吟孤坐碧溪头。三间茆屋无人到，

十里松阴独自游。明月清风宗炳社，夕阳秋色庾公楼。

修心未到无心地，万种千般逐水流。

好鸟声长睡眼开，好茶擎乳坐莓苔。不闻荣辱成番尽，

只见熊罴作队来。诗里从前欺白雪，道情终遣似婴孩。

由来此事知音少，不是真风去不回。

万境忘机是道华，碧芙蓉里日空斜。幽深有径通仙窟，

寂寞无人落异花。掣电浮云真好喻，如龙似凤不须夸。

君看江上英雄冢，只有松根与柏槎。

鞭后从他素发兼，涌清奔碧冷侵帘。高奇章句无人爱，

澹泊身心举世嫌。白石桥高吟不足，红霞影暖卧无厌。

居山别有非山意，莫错将予比宋纤。

鸟外尘中四十秋，亦曾高挹汉诸侯。如斯标致虽清拙，

大丈夫儿合自由。紫术黄菁苗蕺蕺，锦囊香麝语啾啾。

终须心到曹溪叟，千岁槠根雪满头。

慵甚嵇康竟不回，何妨方寸似寒灰。山精日作儿童出，

仙者时将玉器来。筠帚扫花惊睡鹿，地垆烧树带枯苔。

不行朝市多时也，许史金张安在哉。

心心心不住希夷，石屋巉岩鬓发垂。养竹不除当路笋，

爱松留得碍人枝。焚香开卷霞生砌，卷箔冥心月在池。

多少故人头尽白，不知今日又何之。

龙藏琅函遍九垓，霜钟金鼓振琼台。堪嗟一句无人得，

遂使吾师特地来。无角铁牛眠少室，生儿石女老黄梅。

令人转忆庞居士，天上人间不可陪。

五岳烟霞连不断，三山洞穴去应通。石窗欹枕疏疏雨，

水碓无人浩浩风。童子念经深竹里，猕猴拾虱夕阳中。

因思往事抛心力，六七年来楚水东。

尘埃中更有埃尘，时复双眉十为颦。赖有年光飞似箭，

是何心地亦称人。回贤参孝时时说，蜂虿狼贪日日新。

天意刚容此徒在，不堪惆怅不堪陈。

翠窦烟岩画不成，桂华瀑沫杂芳馨。拨霞扫雪和云母，

掘石移松得茯苓。好鸟傍花窥玉磬，嫩苔和水没金瓶。

从他人说从他笑，地覆天翻也只宁。

腾腾兀兀步迟迟，兆朕消磨只自知。龙猛金膏虽未作，

孙登土窟且相宜。薜萝山帔偏能gx，橡栗年粮亦且支。

已得真人好消息，人间天上更无疑。

岚嫩风轻似碧纱，雪楼金像隔烟霞。葛苞玉粉生香垄，

菌簇银钉满净楂。举世只知嗟逝水，无人微解悟空花。

可怜扰扰尘埃里，双鬓如银事似麻。

千岩万壑路倾欹，杉桧濛濛独掩扉。劚药童穿溪罅去，

采花蜂冒晓烟归。闲行放意寻流水，静坐支颐到落晖。

长忆南泉好言语，如斯痴钝者还稀。

一庵冥目在穹冥，菌枕松床藓阵青。乳鹿暗行柽径雪，

瀑泉微溅石楼经。闲行不觉过天井，长啸深能动岳灵。

应恐无人知此意，非凡非圣独醒醒。

慵刻芙蓉传永漏，休夸丽藻鄙汤休。且为小囤盛红粟，

别有珍禽胜白鸥。拾栗远寻深涧底，弄猿多在小峰头。

不能更出尘中也，百炼刚为绕指柔。

业薪心火日烧煎，浪死虚生自古然。陆氏称龙终妄矣，

汉家得鹿更空焉。白衣居士深深说，青眼胡僧远远传。

刚地无人知此意，不堪惆怅落花前。

露滴红兰玉满畦，闲拖象屣到峰西。但令心似莲花洁，

何必身将槁木齐。古堑细烟红树老，半岩残雪白猿啼。

虽然不是桃源洞，春至桃花亦满蹊。

自休自已自安排，常愿居山事偶谐。僧采树衣临绝壑，

狖争山果落空阶。闲担茶器缘青障，静衲禅袍坐绿崖。

虚作新诗反招隐，出来多与此心乖。

石垆金鼎红蕖嫩，香阁茶棚绿巘齐。坞烧崩腾奔涧鼠，

岩花狼藉斗山鸡。蒙庄环外知音少，阮籍途穷旨趣低。

应有世人来觅我，水重山叠几层迷。

自古浮华能几几，逝波终日去滔滔。汉王废苑生秋草，

吴主荒宫入夜涛。满屋黄金机不息，一头白发气犹高。

岂知知足金仙子，霞外天香满毳袍。

如愚何止直如弦，只合深藏碧嶂前。但见山中常有雪，

不知世上是何年。野人爱向庵前笑，赤玃频来袖畔眠。

只有逍遥好知己，何须更问洞中天。

支公放鹤情相似，范泰论交趣不同。有念尽为烦恼相，

无私方称水晶宫。香焚薝卜诸峰晓，珠掐金刚万境空。

若买山资言不及，恒河沙劫用无穷。
自和
李曾伯（宋代）

老态龙钟雪满头，黄花招我对清秋。
东篱幸可安吾土，南服何堪典此州。
莫忆风巾游汉渚，早呼雨笠访沧洲。
明年把酒知何处，预约家僮酿景蚁浮。
赠朱玄进士
田锡（宋代）

忆昔长安道，与君初相识。
密云满天来，不见南山色。
美酒斗十千，一醉情欢然。
胸中云梦泽，眼底高阳客。
狂呼月华人，抚弄云和瑟。
挥鞭过渭川，馆第相留连。
朝帘杏花露，暮楼杨柳烟。
流辉今六稔，交情益相審，
忽忽披君文，如截机头锦。
余本生天涯，散金常破家。
东方上书志，高欲凌丹霞。
安能常戚促，雀啄秋田粟。
海路与天遥，鸾皇好相逐。
忆江南
王安石（宋代）

城南城北万株花，池面冰消水见沙。
回首江南春更好，梦为蝴蝶亦还家。
鹧鸪天·十里楼台倚翠微
晏几道（宋代）

十里楼台倚翠微。百花深处杜鹃啼。殷勤自与行人语，不似流鹃取次飞。
惊梦觉，弄晴时。声声只道不如归。天涯岂是无归意，争奈归期未可期。
离临安舟中有怀山薮朱文之子聊作五绝以寄
史尧弼（宋代）

杨柳垂垂小港流，杨花无算远空游。
离情自是纷如絮，不是伊能惹客愁。
代门生作立春书门贴子诗四首 其一
范成大（宋代）

煖日黄金柳，光风白玉梅。门阑开寿域，人物满春台。
绩溪北乡石鹤山刘宋安成太守陈猛墓
汪士铎（清代）

林莽苍茫石鹤幽，土花遥忆六朝秋。贻谋幸值梁承圣，世系追朝汉太丘。

想像生金寻墓碣，几曾刻玉护松楸。万安陵寝经行处，一例荒凉牧竖游。
出都来陈，所乘船上有题小诗八首，不知何人有感于余心者，聊为和之 其三
苏轼（宋代）

烟火动村落，晨光尚熹微。田园处处好，渊明胡不归。
宋。王方平
孙元晏（唐代）

拂衣耕钓已多时，江上山前乐可知。

著却貂裘将采药，任他人唤作渔师。
石城曲题采莲图
陆师道（明代）

秦淮水绿芙蓉明，玄武湖边烟艇横。
香风翠袖暮云乱，落日新妆红浪惊。
城隅濠曲歌声起，却寄愁心棹讴里。
恨不相携桃叶渡，心知同在长干住。
须臾花冥凤凰台，帝阙回看锦作堆。
明月各随珠佩去，白鸥独送彩舟回。
莲浦红衣秋露湿，桂林金粟秋风急。
相逢江上采莲人，回桡犹向花间立。
帝京曾忆看花行，画里今瞻云锦城。
十年渔舸沧州卧，羞对红蕖白发生。
水龙吟 和马西麓韵
张野（元代）

故人邂逅相逢，满怀和气无边际。别来一载，光阴回首，水流星坠。白雪歌词，青云人物，知音有几。把沧溟倒卷，天瓢满吸，须拼了，为君醉。醉眼瞢腾不寐。直望断长空万里。风清露冷，乾坤似昼，月华如洗。梦里遨游，蕊珠宫殿，飘然得意。到醒来有句，且休拈出，怕惊尘世。
忆秦娥 曹季明休沐日会同舍小酌，命爱女奏 于帘间，索词。醉中口占
姚述尧2（宋代）

珠帘深。玉人天上传清音。传清音。云横新雁，梅落寒林。

音音音音音音音。音音音音音音音。音音音。谢家庭院，寿酒频斟。
夜起
文天祥（宋代）

梦破东窗月半明，此身虽在只堪惊。
一春花里离人泪，万里灯前故国情。
龙去想应回海岛，雁飞犹未出江城。
客愁多似西山雨，一任萧条白发生。
早行
刘郇伯（唐代）

钟静人犹寝，天高月自凉。一星深戍火，残月半桥霜。

客老愁尘下，蝉寒怨路傍。青山依旧色，宛是马卿乡。
游东坡十一绝 其六
王十朋（宋代）

再闰黄州正坐诗，诗因迁谪更瑰奇。读公赤壁词并赋，如见周郎破贼时。
饮国开有开紫芝园 其二
何吾驺（明代）

名园日日几人过，坐石谁当共放歌。莫把文章易抛掷，子云门外问奇多。
和陶停云 其二
吴芾（宋代）

眷兹衡宇，草树溟濛。坐对五柳，遥望九江。亦足寄傲，东轩南窗。

独恨无人，载酒相从。
咏碧山吟社八景 其五 借山亭
俞宪（明代）

谁欲借名山，山灵可否间。乾坤俱是借，何岁自应还。
芦苇江八咏·后江钓月
罗仲舒（宋代）

先将补衮线，绾作钓鳌丝。
投向苍江月，经纶小试之。
雨夜闻猿
吴惟信（宋代）

山风吹满石床云，花落红缸夜欲分。唤起十年乡国恨，一声猿向雨中闻。
有所教
元稹（唐代）

莫画长眉画短眉，斜红伤竖莫伤垂。

人人总解争时势，都大须看各自宜。
秋夜坐竹下口占示净成诸子四首 其四
释函是（明代）

秋汉连湖白，山枫入涧红。孤尔独行外，惭予静对中。

境疑劳逸异，心与忆忘同。归鸟投林疾，高低息夜钟。
题使台后圃八首 其一 谛观室
释德洪（宋代）

优入圣贤域，湛然观道真。一身浑是德，终日不违仁。

深静啼林鸟，虚明见隙尘。篆畦凝碧缕，红烬白灰新。
寄王不疑朝议
范纯仁（宋代）

松筠宜岁晚，冰雪照人清。无限相从乐，空添别后情。

官期何日满，归计未能成。不起思予念，输君道眼明。
题鹤林寺僧舍
李涉（唐代）

终日昏昏醉梦间，忽闻春尽强登山。
因过竹院逢僧话，偷得浮生半日闲。(偷 一作：又)
八月十六夜月
喻良能（宋代）

一更山吐月，万里湛虚明。
聊当中秋色，堪欣此夜情。
西风金盏侧，香雾玉簪横。
却忆青莲语，寒鸦栖复惊。
题丘成之司理明远阁
杨万里（宋代）

决曹据按尘似海，高阁退食心如冰。
夜将官本校家本，万山围里短檠灯。
能文未得傲能吏，好官不应傅丁字。
何时著脚最高层，目送归鸿挥绿绮。
送吴僧庆閒上人
方回（元代）

唐僧穷岛可，应是笔能追。
投卷初来此，回船忽去之。
味□工会合，情淡惯分离。
许读红楼集，昌黎亦赠诗。
次韵马元宾
苏轼（宋代）

流落江湖万里归，相逢自慰已差池。
初闻好句惊人倒，悔过东庭识面迟。
握手宁知无贺监，结交谁复许袁丝。
塞鸿正欲摩天去，垂老追攀岂可期。
寄赵帐干
项安世（宋代）

晦明风雨朝朝出，远近高低寺寺行。汉体八分唐七字，王孙题处总关情。
老梅
释永颐（宋代）

一度开花一度新，莫嫌终老旧花身。
文君头白空衔怨，不及枝间碧藓春。
舟中别武金坛
储光羲（唐代）

曰予轻皎洁，坦率宾混元。忽乃异群萃，高歌信陵门。

信陵好宾异，清夜开华轩。月光丽池阁，野气浮林园。

偶坐烂明星，归志潜崩奔。漾舟清潭里，慰我别离魂。

落日下西山，左右惨无言。萧条风雨散，窅霭江湖昏。

秋荷尚幽郁，暮鸟复翩翻。纸笔亦何为，写我心中冤。
再次韵答陈居仁二首
陈造（宋代）

丁年也办刺天蜚，几梦西垣与北扉。
未簉时英书汗简，已烦溪友寄当归。
桑榆境界宁辞冷，芹藻杯盘可得肥。
说似故人应绝倒，衰颜五十盍知非。
杂曲歌辞。少年行二首
杜牧（唐代）

官为骏马监，职帅羽林儿。两绶藏不见，落花何处期。

猎敲白玉镫，怒袖紫金鎚.田窦长留醉，苏辛曲护岐。

豪持出塞节，笑别远山眉。捷报云台贺，公卿拜寿卮。

连环羁玉声光碎，绿锦蔽泥虬卷高。

春风细雨走马去，珠落璀璀白罽袍。
赠张圣达
李彭（宋代）

人言汝颍多奇士，秀润如君饱风味。两鞬驰射不作难，三峡倒流聊复尔。

平生未识嵩少云，三十六峰岩壑春。因君便觉来眼界，翻作新诗持饷君。
次韵袁丈知府喜雨
陈造（宋代）

使君今代段荆州，指顾为霖旱不忧。
比屋便令开笑口，散人亦复掉吟头。
封君擅富宁容数，义廪赒贫可待求。
想阅贺章天更喜，津津玉色动凝旒。
次杨元会白莲二首
姜特立（宋代）

不御铅华似洛妃，清虚全与道相宜。
月明何处回仙驾，独立沙头尔许时。
青衫湿 次吴彦高韵
吴湖帆（清代）

荒郊寂寂空肠断，何处认飞花。廿年前影，朝云绮梦，苏小人家。

只今残照，青青蔓草，孤冢啼鸦。凝情不语，绵绵絮恨，流水无涯。
别林仁祖御史
强至（宋代）

论交乡里各儿童，三纪相看两鬓蓬。
孤宦无资元附骥，故人得鬓近乘骢。
秦仪面激殊今日，管鲍心知有古风。
归兴严程何太急，片时车马复西东。
石州慢
白朴（元代）

千古神州，一旦陆沉，高岸深谷。梦中鸡犬新丰，眼底姑苏麋鹿。

少陵野老，杖藜潜步江头，几回饮恨吞声哭。岁暮意何如，快秋风茅屋。

幽独。疗饥赖有商芝，暖老尚须燕玉。白璧微瑕，谁把闲情拘束。

草深门巷，故人车马萧条，等闲瓢弃樽无绿。风雨近重阳，满东篱黄菊。
霜天晓角
高观国（宋代）

炉烟浥浥。花露蒸沈液。不用宝钗翻炷，闲窗下、袅轻碧。

醉拍。罗袖惜。春风偷染得。占取风流声价，韩郎是、旧相识。
临江仙（诏芳亭赠坐客）
叶梦得（宋代）

一醉年年今夜月，酒船聊更同浮。恨无羯鼓打梁州。遗声犹好在，风景一时留。

老去狂歌君勿笑，已拚双鬓成秋。会须击节溯中流。一声云外笛，惊看水明楼。
世传梁州，西凉府初进此曲，会明皇游月宫还，记霓裳之声适相近，因作霓裳羽衣曲，以梁州名之。是夕，约诸君明夜泛舟，故有梁州、中流之句。
蜀士月彦和寓张魏公门馆，用予见张钦夫诗韵
杨万里（宋代）

说著岷江士，未逢眉已申。
殷懃来相府，邂逅得诗人。
不是胸中别，何缘句子新。
谈今还悼昔，喜罢反悲辛。
墨梅和苗学士韵王牧之笔为谢景明题 其二
倪谦（明代）

海月初高瘦影斜，淩寒璀璨吐冰花。一枝悬向高堂上，玉树从来属谢家。
荆门病中寄怀乡人欧阳侍郎彬
齐己（唐代）

谁会荆州一老夫，梦劳神役忆匡庐。碧云雁影纷纷去，

黄叶蟾声渐渐无。口淡莫分餐气味，身羸但觉病肌肤。

可怜馔玉烧兰者，肯慰寒偎雪夜炉。
一第
胡仲弓（宋代）

六年收一第，不特为荣身。
殿下拜明主，堂前有老亲。
衣冠新进士，湖海旧诗人。
误入功名网，归来负钓纶。
宝祐二年皇子冠二十首
佚名（隋代）

兹惟阼阶，厥闰有在。
历阶而升，敬谨将冠。
经训昭昭，邦闰粲粲。
正纚宝筵，寿考示艾。
和韩秋怀十一首 其七
王十朋（宋代）

窗几生新凉，灯火照初暗。省己有昨非，探怀无宿憾。

古书恣掀有，古意薄窥瞰。心将游寂寞，语复攻苦淡。

实歉名忌浮，才疏得惩滥。守志惧不坚，入道恐成暂。

性抑戒戕贼，心猿思系缆。有友频琢磨，无官自校勘。

澹然学杨雄，不恨储无甔。
长安为张竦语
佚名（魏晋）

欲求封。过张柏松。力战斗。不如巧为奏。
睡起
郑刚中（宋代）

雨过云深竹屋低，老人睡起亦多时。
风飘嫩竹侵檐入，手挽竹梢题小诗。
句曲道中望茅山
徐熥（明代）

停车句曲望，缥缈见仙家。旷野分青霭，遥天结紫霞。

山秋生异草，溪午出胡麻。欲證延年诀，其如道路赊。
发钱塘二首 其二
林光（明代）

西湖天下景，屈指近重阳。老眼明秋水，归舟傍野塘。

枯桐存古调，倦翮厌高翔。无限难言意，题诗空自忙。
咏梅
周南（宋代）

此花高是少人知，步到乔林始见之。
老我怕风并怕雨，一年过了又无诗。
次临封八景韵 其五 西山晴雪
蒙尧佐（明代）

五岭地炎蚤解冰，西山积雪看消零。几多柳眼悬珠泪，无数花纹点画屏。

瓦屋渐镕檐溜白，琼瑶才散山容青。杜门正学袁生卧，泛艇谁来访草亭。
同陈宗之诸同年饮鸡鸣山凭虚閤时罗太常景鸣作倡二首 其二
石宝（明代）

二月到金陵，秋山始一行。人间无此地，坐上得清卿。

痛饮平生侣，高楼万古情。蓬莱在何处，缥缈暮闻笙。
九月十日偶书
李煜（五代）

晚雨秋阴酒乍醒，感时心绪杳难平。
黄花冷落不成艳，红叶飕飗竞鼓声。
背世返能厌俗态，偶缘犹未忘多情。
自从双鬓斑斑白，不学安仁却自惊。
九月十二日得蟹小酌
方回（元代）

莫欺虚谷太凄凉，短发频搔意自长。
万古江山宜晚景，一番宇宙更秋光。
东篱把菊非尘世，左手持螯可醉乡。
二物于吾犹莫逆，达人何日不重阳。
秋兴集古 其七
申佳允（明代）

寂寞书斋里，萧萧送雁群。弹琴复长啸，情发为知音。
观猎篇
徐渭（明代）

茅刀割水娇红茜，风偃寒梢卧长堰。青林疏树隔荒坟，白水茫茫看不见。

将军本是北平豪，记得依稀身姓曹。怕向扬州作贵客，惯从下泽骤鸣镳。

万里秋郊平似舸，千骑围中一是我。箭叫饿鸱，龙腾快马。

趁鹿逐獐，解绦掣锁。耳后生风，鼻头出火。自来此州，杀贼不暇。

皂雕气销，韩卢魄堕。昨见儒生，衣长履大。入揖令公，挥金不谢。

抽笔制词，弯弓辄射。住释挟屠，刳牛食鲊。外枯中腴，无所不可。

促骑请邀，徵徒出野。牵犬莫迟，见兔辄打。傥遇大兕，一发断髁。

为先生寿，引满十斝。健儿跪领将军言，翻身上马去如烟。

宝刀映日不足数，角巾受风真可怜。浅草平堤水痕聚，万蹄避水移家去。

沙拥肥螯掠岸飞，丝牵小豸当空乳。汉将穷追路欲阑，胡家瓯脱避何难。

今朝立马祁连上，不见匈奴一骑还。
杂句 其四
庞蕴（唐代）

思思低思思，自叹一双眉。向他胜地坐，万事总不知。

六识若似眉，即得不思议。六识若嫌眉，论时没脑痴。

伊若去却眉，即被世人欺。饶你六识喽啰汉，总成乞索儿。
奉和武相公省中宿斋，酬李相公见寄
郑絪（唐代）

高阁安仁省，名园广武庐。沐兰朝太一，种竹咏华胥。

禁静疏钟朝，庭开爽韵虚。洪钧齐万物，缥帙整群书。

寒露滋新菊，秋风落故蕖。同怀不同赏，幽意竟何如。
初秋偶题
程俱（宋代）

凉风入高梧，冷翠滴幽露。新娥欲西流，绰约一回顾。

中宵汲冰华，爽气拂庭户。萧然视天宇，目送流萤度。

微云澹河汉，云汉亦容与。宜搜静中境，安得此佳句。
斋宿净明寺小饮易安斋口占
喻良能（宋代）

净明斋宿近初庚，西蜀东吴一世英。
行径九盘山荦确，流泉百折玉琮琤。
频飞兕斝颜俱渥，细听犀谈座为倾。
觞咏直多幽兴足，未应不饮似公荣。
全州道间
李曾伯（宋代）

竹里几椽茅屋，门前一树桃花。
布袖蒿簪笑语，鸡豚社酒山家。
满庭芳·一种阳和
梅娇（宋代）

一种阳和，玉英初纵，雪天分外精神。冰肌肉骨，别是一家春。楼上笛声三弄，百花都未知音。明窗畔，临风对月，曾结岁寒盟。笑杏花何太晚，迟疑不发，等待春深。只宜远望，举目似烧林。丽质芳姿虽好，一时取媚东君。争如我，青青结子，金鼎内调羹。
感寓九首 其二
滕斌（元代）

吾爱东方朔，高揖金马门。向非玩六合，安肯来昆崙。

昂昂九尺身，谈辩黄河翻。谁知上书意，蛾眉非自婚。

不见马相如，俛首狗监恩。人生非桃李，何故不自言。
紫光阁
玄烨（清代）

政閒多豫日，别馆偶留连。草绿含春气，花红带晓烟。

鸣禽听绕树，新水看浮船。物理何曾息，从容忆抚弦。
游海珠寺 其一
何孟伦（明代）

玻璃荡漾浴晴空，突出中流见梵宫。绿荫周遭烟树杳，黄湾迢递海潮通。

光涵南极摇星纬，影动波心起卧龙。回首沧江明月上，满天秋色磬声中。
次韵周共叔五首 其三
许景衡（宋代）

乡国兵戈息，仍闻大有年。欲寻江上宅，预办酒家钱。

好句烦招隐，馀生且乐天。向来真可笑，舍己别耘田。
次韵李判官见赠
李石（宋代）

须髯残雪兀陈编，炀者何由更避烟。
荣宦君方收晚岁，论交我避得忘年。
佐州相与营杯水，有路从今出瓮天。
一日尚能千里驾，此间老骥不须鞭。
迂斋往葛水道中蚤起有诗见寄次韵答之
赵蕃（宋代）

桑柘阴中数亩村，病多终日厌昏昏。
忽传寄我道间作，径欲过君竹下门。
坐看诸公上台省，谁知陶令在田园。
文章勋业元难并，未易轻为得失论。
夜饮王世赏饯别乃兄婺源丞中宣得小字
李东阳（明代）

高堂粲华灯，移席散清醥。天寒群鹊飞，月出众星眇。

我马东南来，风鬉疾于鸟。群公各登坛，白战已先佻。

吹竽终滥齐，会食惭后赵。王君簪缨家，世远风流绍。

文章醉乡后，意气云台表。仲氏方向庸，丞哉未为小。

贤劳念驱驰，及此公事了。南都山水丽，晚岁冰霜少。

诗肠正百结，况复离心绕。留连感中夜，明发待清晓。

江天渺思君，但见孤鸿矫。
官居书事
陆游（宋代）

早涉人间足畏涂，一麾投老向江湖。
年光已上星星鬓，日力犹供急急符。
本自阳狂无藉在，更堪羸病不枝梧。
灭胡意气嗟谁许，泪尽神州赤县图。
金缕曲 阑干词，同爱师缜子
樊增祥（清代）

户外青青柳。倚东风、回廊几曲，断魂时候。细燕轻狸都不隔，卐断玲珑嵌透。

消几度、玉罗衫袖。一树东头白梨影，熨春寒、总在花前后。

同徙倚，听清漏。

如今得似花时否。绕银墙、轻红一抹，西风吹旧。录曲凝尘曾拍遍，空认指痕纤瘦。

甚响屧、邻家轻逗。划遍相思都无迹，剩回文、不断苔花绣。

明月底，怕回首。
中秋四首和频伽居士灵芬馆韵 其一
夏翼朝（清代）

淅沥宵未歇，古砌吟秋虫。浮云翳朗月，望眼徒朦胧。

故园阻长道，揽景区异同。萧瑟怯衣单，披拂怜雌风。

幸有插架书，寝馈于其中。黄初暨大历，尚友忻相逢。
忧旱
李吕（宋代）

田圃如燔木叶黄，火轮从早出扶桑。
伫观罪已侔汤德，更愿求言举汉章。
冤死岂能无孝妇，当烹应复有弘羊。
可怜野老吞声哭，此意何由达上苍。
星源八景 其三 龙井晓云
胡炳文（宋代）

华光殿东泉有灵，下穴空洞神功冥。当时忽见苍虬精，年年箫鼓来相迎。

五风十雨今年好，灵物不要人祈祷。非烟非雾腾清晨，五色祥光焕晴昊。
雪晴可喜
韩淲（宋代）

雪后春生日气晴，梅根兰叶喜骎骎。亟图剩赏那无兴，转觉倦游非有心。

高卧袁安嗟往事，生擒元济报佳音。明年脱绶乘潮去，舟过钓台尤要吟。
颂古三十八首 其十六
释从瑾（宋代）

无目仙人揣骨头，暗中摸索认王侯。价高毕竟无人买，冷却勾栏懡㦬休。
倾杯·离宴殷勤
柳永（宋代）

离宴殷勤，兰舟凝滞，看看送行南浦。情知道世上，难使皓月长南，彩云镇聚。算人生、悲莫悲于轻别，最苦正欢娱，便分鸳侣。泪流琼脸，梨花一枝春带雨。
惨黛蛾、盈盈无绪。共黯然消魂，重携素手，话别临行，犹自再三、问道君须去。频耳畔低语。知多少、他日深盟，平生丹素。从今尽把凭鳞羽。
重至秀山售屋将归十首
方回（元代）

离乱斯人致，艰危我辈当。
浑沦俄破碎，桀黠尽飞扬。
吐舌何能已，扪心肯自量。
忍穷非左计，天象看弧狼。
谒选日久有怀旧游
谢良任（明代）

十年谈剑意徐徐，此日相思叹索居。生计每从愁处拙，故人多自病中疏。

看花共逐缁尘里，把酒翻怜绿鬓初。欲售长门还有价，恐将词赋薄相如。
拟为孙立之谢
郑刚中（宋代）

肯为酴醿题好句，句成更肯轻相付。
明年公对紫薇花，欲得此诗无觅处。
陪德孺游徐氏园池
李处权（宋代）

禽鱼花竹静相参，溪雪融春青出篮。
月下辞归休秉烛，要将清梦过江南。
岁日作
顾况（唐代）

不觉老将春共至，更悲携手几人全。
还将寂寞羞明镜，手把屠苏让少年。
过彭蠡湖七首 其四
黄淳耀（明代）

逆曳风帆过，湖中拍浪儿。轻儇沙鸟似，狞恶海童为。

百斛舟何重，连晨桨未移。閒思强弩手，一破巨鱼鬐。
秋日方司训过访二首 其二
郭谏臣（明代）

地僻少来客，居閒时不冠。孤亭浮水面，乔木上云端。

雨滴琴樽润，风清枕簟寒。呼僮絷君马，信宿且盘桓。
挽王信伯先生
杨邦弼（宋代）

伊洛亲闻道，渊微赖发扬。
东吴贤望重，西观旧书藏。
吾傥将安放，斯文岂遂亡。
堂堂宁复见，门士恸新冈。
初辞长洲县庠
王汝玉（明代）

潜鳞贵幽沈，迅翮当上征。伊抱孱陋质，俯仰难为情。

进趋既匪任，退武复怀惊。念往感多变，顾始愧将倾。

兹焉幸返旧，游息在柴荆。谷行晨晻暧，岭眺夕澄明。

红泉演绿涧，碧磴披丹英。时升烟霞表，恍若凌长清。

素心自昭旷，外物徒纷荣。愿同战胜者，弄化保嘉贞。
罢官后稍谢宾客十绝 其九
李之仪（宋代）

求田问舍本无期，废弃衰年适此时。未拟沃州那旧隐，且从新托试维持。
咏天宁院
吕夷简（宋代）

飘然吟魄到鳌山，好句空疏水石间。
眼界清虚心不息，浮生能有几人间。
王百洪遭旱经火之后赴官荆南作诗勉之
吴芾（宋代）

莫将外物挠胸中，旱魃从他更祝融。
道从不应缘火尺，生涯会祝值年丰。
事经盘错才方见，诗到羁穷句始工。
休叹徒劳淹幕府，要君努力振家风。
读王伯大都承奏疏
王迈（宋代）

聒耳喧啾厌毕逋，朝阳忍听凤凰孤。
朝廷若贬饶州老，我亦甘心拜尹洙。
蜀山堂
许及之（宋代）

已把堂名占蜀山，爱山犹叠石孱颜。世间何事非儿戏，了得儿痴趁得閒。
晓发公安
杜甫（唐代）

北城击柝复欲罢，东方明星亦不迟。
邻鸡野哭如昨日，物色生态能几时。
舟楫眇然自此去，江湖远适无前期。
出门转眄已陈迹，药饵扶吾随所之。
龙华山寺寓居十首
王之望（宋代）

时节清明过，溪山晴霁初。
出游偕妇子，相识半樵渔。
稼穑归宁遂，经纶计已疏。
渊明至穷约，三径亦吾庐。
春愁
王令（宋代）

只闻来客说春游，不逐花前笑自留。
浪说春期计春尽，留春无术只春愁。
再用韵
辛弃疾（宋代）

自古蛾眉嫉者多，须防按剑向随和。
此身更似沧浪水，听取当年孺子歌。
采莲曲（三首）
常伦（明代）

棹发千花动，风传一水香。
傍人持并蒂，含笑打鸳鸯。
坐亭有感与友清话二首 其二
夏良胜（明代）

送归春事已阑珊，雨惹云衣万叠峦。愧我无诗虚好景，多君有力障狂澜。

水心亭子论心会，虚白堂中袖手观。击缶浩歌箕踞稳，自家风味欲无官。
宿黄山
黄庭坚（宋代）

平时游此每雍容，掩袂今来对晚风。
白首同归人不见，黄山依旧月明中。
东城
赵孟頫（元代）

野店桃花红粉姿，陌头杨柳绿烟丝。
不因送客东城去，过却春光总不知。
连雨有作
赵蕃（宋代）

往晴忧小旱，今雨慰深望。
细听林园响，如闻粳稻香。
客来无褦襶，兴可傲羲皇。
恨我疡居体，孤渠醉作乡。
寄题威胜军守居高明榭
文同（宋代）

石侯守铜鞮，暑居念烦愀。
营基切城角，列礎出树杪。
窗横四野外，转目可俱了。
长风落霄极，万里吹缥缈。
主人白羽扇，日日上清晓。
琴樽啸佳侣，以乐军事少。
晴烟抹阛阓，暮角送禽鸟。
语客莫遽归，前林月将皎。
癸未冬至后与妻对酌偶醉遂赋
陈著（宋代）

买臣卖薪妻见弃，高凤嗜学遭妻詈。
我穷到骨累百指，黎藿并日一发气。
妻自执爨谋余生，诸儿忍寒结饥肠。
有时我痴笑问妻，妻亦笑答贫其常。
听之不觉一绝倒，不谓此道君亦晓。
满天地间皆浮尘，消磨不尽惟此道。
低头拱手说与妻，孟光举案与眉齐。
当时岂缘醉饱故，深远滋味出盐虀。
而况今日为何日，我年今年已七十。
我妻之年虽少我，老心古道天与质。
偶然得醉平生欢，醉中写与诸儿看。
人閒不必问贫富，须信关雎为造端。